મુંબઈ હાઈકોર્ટમાં બોમ્બબ્લાસ્ટ જેવા કેસને હેન્ડલ કરનારી ઍડવોકેટ ફરહાના શાહનું માનવું છે કે, મહિલાઓએ શોર્ટકટ અપનાવવાની શું જરૃર છે એ વાત સમજાતી નથી. શાહ કહે છે, ‘જે મહિલાઓ પોતાના શરીરનો ઉપયોગ કરીને શોર્ટકટ અપનાવે છે તેમને અલ્લાહ પણ માફ નથી કરતો. ઈશ્વર પર ભરોસો હોય અને મહેનત કરવાની તૈયારી હોય તો દરેક રસ્તા આપોઆપ ખૂલતા જ જાય છે. જોકે, કોઈ પુરુષ કશું ખોટું કામ કરે અને આપણે તેને ચુપચાપ સહન કરતાં રહીએ એ વાત સાથે હું બિલકુલ સહમત નથી. બીજી તરફ મહિલાઓએ પણ કાસ્ટિંગ કાઉચનો હાથો બનીને એક મુકામ બનાવી લેવાની ફિતરત ન રાખવી જોઈએ અને જો તેમણે પોતાની સ્વેચ્છાએ આવા કોઈ શોર્ટકટનો ઉપયોગ કર્યો હોય તો બૂમબરાડા ન પાડવા જોઈએ.’